  Виталий Пронин  Котрес ӝӧк сьӧры люкаськылӥзы Иж город администрациысь кивалтӥсьёс, инвалидъёсын ужась огазеяськонъёсысь адямиос, ужбергатӥсьёс. Вераськон мынӥз шугъяськись муртъёслы мынон-ветлон условиос кылдытон пумысен. Берло ньыль аръёссэ Ижын ӧжыт уг лэсьтӥськы. 252 организациослэн но учреждениослэн ӧсъёссы азьын пандусъёс пуктэмын. Инвалидъёс отчы питранъёс вылын пырыны уг шугъясько. 58 предприятие юромо дасяз коляскаосты пуктылон интыос но. Кызьы пусйиз Иж город администрацилэн йырызлэн нырысетӥ воштӥсез Александр Прозоров, выль юрт лэсьтӥсьёс азе но табере нимысьтыз куронъёс пуктӥсько: пандусъёс лэсьтыны вунэтоно ӧвӧл. Городын сюресъёсты выльдыку, озьы ик лыдэ басьтӥсько сӧсыръёслэн куронъёссы. Со сяна, кылем толэзьысен Ижын ужаны кутскиз инвалидъёсты нуон-ваёнъя ӝыны дунын ужась такси.Инвалидъёслэн «Благо» огазеяськонэнызы кивалтӥсь Олег Бочкарёв тау кариз Ижысь кивалтӥсьёслы висисьёс сярысь сюлмаськемзы понна, оскемзэ вераз, та уж азьланьын но азинтӥськоз шуыса.Элина Кумачёва.  